Joe Micallef mhux se jibqa' Segretarju Ġenerali tal-YFA
Imtella' Ġunju 13, 2020 - Aġġornata 13 Ta' Ġunju, 2020 7:17pm Joseph Micallef mhux se jibqa' fil-kariga ta' Segretarju Ġenerali tal-Youth FA. Dan kien konfermat waqt il-laqgħa Ġenerali annwali tal-Assoċjazzjoni. Wara 20 sena f'din il-kariga Micallef iddeċida li ma jibqax iservi fi ħdan il-YFA u jidher li se jkun qed jassisti biss lill-YFA bħala konsulent. Taħt it-tmexxija ta' Joe Micallef il-YFA saħħet ir-relazzjoni tagħha mal-MFA tant li twettqu numru ta' proġetti b'risq il-football lokali. Fl-aħħar diskors tiegħu Micallef rringrazzja lil membri tal-Kunsill, kif ukoll stakeholders oħrajn fosthom l-MFA, id-Dipartiment tar-Referees u ċ-Ċentru Tekniku tal-kollaborazzjoni tagħhom. Is-suċċessur ta' Micallef fil-kariga ta' Segretarju Ġenerali se tkun Stephanie Rocco li ġiet appuntata fil-Laqgħa Annwali. Fr Hilary Tagliaferro żamm il-kariga ta' President u Joe Cassar kif ukoll Robert Attard baqgħu Viċi Presidenti b'Alfred Cacciottolo Teżorier.